|  |  |  |
| --- | --- | --- |
| B O S N A I H E R C E G O V I N A |  | Б О С Н А И Х Е Р Ц Е Г О В И Н А |
| VIJEĆE MINISTARA | САВЈЕТ МИНИСТАРА |
| ***DIREKCIJA ZA EVROPSKE INTEGRACIJE*** |  |
| ***DIREKCIJA ZA EUROPSKE INTEGRACIJE*** | ***ДИРЕКЦИЈА ЗА ЕВРОПСКЕ ИНТЕГРАЦИЈЕ*** |

Брисел, 11.12.2024. године

МЕДИЈИМА

**САОПШТЕЊЕ ЗА МЕДИЈЕ**

 **Потребно убрзати реформе**

Na osmom sastanku Pododbora za pravdu, slobodu i bezbjednost, koji je održan 10. i 11. децембра у Бриселу, оцијењено је како је Босна и Херцеговина у области правосуђа остварила одређени напредак, те да је потребно убрзати реформе.

Међу наредним корацима које Европска комисија очекује од бх. власти у овој области су спровођење измјена и допуна Закона о ВСТВ-у, усвајање новог закона о ВСТВ-у и закона о судовима БиХ. Од власти у БиХ се, такође, очекује усвајање Стратегије за реформу сектора правде, затим ефикасно спровођење Ревидиране државне стратегије за рад на предметима ратних злочина те увођење пресуда МКСЈ-а и његових правних насљедника у домаће кривичне евиденције.

Европска комисија је поздравила потписивање Споразума о правосудној сарадњи с *Eurojust*-ом, који је важан корак у борби против корупције, организованог криминала и тероризма. Комисија је нагласила важност осигурања примјене овог споразума, а један од корака који се очекује од бх. власти је скоро усвајање новог закона о заштити личних података.

На састанку се разговарало о превенцији родно заснованог насиља и заштити жртава, бољој заштити и укључености рањивих група, посебно дјеце, припадника ромске заједнице и ЛГБТИ особа. Разговарано је и о активностима на ревидирању Акционог плана за извршење пресуде Европског суда за људска права у предмету Сејдић-Финци, те напретку у успостављању превентивног механизма против мучења и злостављања у БиХ.

Европска комисија је указала на значај усвајања стратешког оквира за сарадњу са цивилним друштвом на свим нивоима власти, те је охрабрила бх. власти да укључе организације цивилног друштва у мониторинг европских интеграција.

У дијелу који се односи на гаранцију слободе изражавања, медија и заштите новинара Европска комисија је оцијенила како је забиљежено назадовање, те се од надлежних власти у БиХ очекује да обезбиједе декриминализацију клевете у складу са препорукама Комисије. Такође, потребно је израдити и усвојити нови закон о јавном РТВ систему, закон о електронским комуникацијама, закон о електронским медијима и закон о власништву у медијима.

Европска комисија је поздравила усвајање нове Државне стратегије о превенцији и борби против корупције, те је истакнула како је потребно да други нивои власти у БиХ ускладе свој стратешки оквир с основим принципима ове стратегије. Комисија је поздравила и усвајање новог Закона о спречавању сукоба интереса на државном нивоу те је истакла потребу његовог даљњег усклађивања с европским стандардима. Исто тако, потребно је ускладити законодавство ентитета и Брчко дистрикта са међународним стандардима и најбољим европским праксама превенције и борбе против корупције.

Разговарано је о примјени новог Закона о слободном приступу информацијама на државном нивоу и усвајању новог правног оквира о приступу информацијама у Брчко дистрикту БиХ те правном оквиру везаном за слободно окупљање на ентитетском, кантоналном и нивоу Брчко дистрикта БиХ.

Европска комисија је констатовала како је БиХ постигла одређени напредак у борби против организованог криминала. Између осталог, истакнути су усвајање новог Закона о спречавању прања новца и финансирања терористичких активности и сарадња с Еурополом.

Европска комисија је позвала бх. власти на брзо усвајање измјена и допуна Кривичног закона БиХ како би се увеле кривичне одредбе које се односе на тероризам, те на јачање проактивне размјене информација путем сарадње с Еурополом.

Констатовано је како се управљање миграцијама и даље унапређује, иако још увијек изискује значајна побољшања. Европска комисија је, између осталог, позвала бх. власти на усвајање закона о граничној контроли и на преузимање управљања привременим прихватним центрима.

Потребно је наставити усклађивати визну политику БиХ с *acquisom* ЕУ.

Дирекција за европске интеграције